На основу члана 8. Статута Националног комитета IСОМ Србија, Скупштина

Националног комитета ICOM Србија на *online* седници одржаној \_\_.11.2021. доноси

**ПРАВИЛНИК**

О ДОДЕЉИВАЊУ ГОДИШЊЕ НАГРАДЕ

НАЦИОНАЛНОГ КОМИТЕТА ICOM СРБИЈA

**I ОПШТЕ ОДРЕДБЕ**

**Члан 1.**

Овим правилником регулише се поступак и начин додељивања годишње награде Националног комитета ICOM Србија (у даљем тексту Награда).

**Члан 2.**

Национални комитет ICOM Србија (у даљем тексту: НК ICOM Србија) додељује Награду музејима, установама које ICOM препознаје као институције које имају неке или све карактеристике музеја и музејским стручњацима, како је дефинисано Статутом ICOM- а, као професионално признање за изузетне резултате који су допринели развоју и унапређењу музејске делатности, заштити, чувању, проучавању, презентацији и интерпретацији покретне културне баштине и културном идентитету и друштвеном развоју окружења Србије.

Кандидати НЕ морају бити чланови НК ICOM Србија.

**Члан 3.**

НК ICOM Србије додељује и Захвалницу појединцима, установама и организацијама који су активно радили на афирмисању музејске делатности и допринели раду НК ICOM Србија.

**II КАТЕГОРИЈЕ НАГРАДЕ**

**Члан 4.**

Награда се додељује у следећим категоријама:

1. Музеј године

2. Музејски стручњак године

3. Пројекат године

4. Публикација године

**Члан 5.**

За категорију Награду *Музеј године* и *Музејски стручњак* *године* могу да конкуришу установе, односно појединци, који су током претходне (календарске) године (у даљем тексту: претходне године) проучавањем, заштитом, презентацијом, интерпретацијом и сарадњом били посвећени унапређењу квалитета музејске делатности у области културне баштине у међународним, националним и локалним оквирима.

**Члан 6.**

За категорију Награде *Пројекат године* могу да конкуришу аутор(и) или установе у области културне баштине  који су током претходне године својим активностима допринели развоју истраживања, заштите, управљања, комуникације и развоја заједница у међународним, националним и локалним оквирима.

**Члан 7.**

За категорију Награде *Публикација године* могу да конкуришу штампане или електронске публикације објављене у претходној години, настале као резултат стручног или научног рада, које квалитетом и оригиналношћу свога садржаја, као и савременим приступом у његовом промовисању доприносе развоју музејске делатности у земљи и свету.

За категорију Награде *Публикација године* не могу се кандидаовати публикације које су саставни део материјала приложеног за категорију *Пројекат године.*

**III КОМИСИЈА ЗА ДОДЕЛУ НАГРАДА**

**Члан 8.**

Скупштина НК ICOM Србија већином гласова доноси одлуку о именовању Комисије за предлагање и номиновање кандидата за доделу Награде (у даљем тексту: Комисија), коју чини пет (5) активних чланова Скупштине од којих је један председник.

Ако се члану Комисије из било ког разлога прекине мандат пре времена, Извршни одбор може да предложи ИО НК ICOM Србија привремено кооптирањe активног члана Скупштине који није члан неког другог органа НК ICOM Србија.

Скупштина може да потврди мандат кооптираног члана до краја мандата Комисије, или да уместо њега изабере другог члана.

Председник и чланови Комисије могу да обављају функцију највише током два узастопна мандата од по три (3) године.

Председник Комисије подноси Скупштини НК ICOM Србија годишњи извештај о раду Комисије за претходну годину, најкасније до 30. октобра текуће године.

Комисија током својих заседања води записник. Записници и извештаји Комисије чувају се у архиви НК ICOM Србија као трајна документа.

Комисија ради у складу са Статутом НК ICOM Србија.

**IV КАНДИДАТУРА (1.КРУГ)**

**Члан 9.**

Комисија је у обавези да прати активности у оквирима музејске делатности током претходне године и сачињава листе могућих кандидата у свакој од категорија Награде.

За Награду се конкурише самосталним пријављивањем, на предлог другог лица или установе или на предлог/позив Комисије *до краја фебруара* текуће године. По објави конкурса, комисија сачињава преглед кандидата по свим категоријама.

Конкурсна документација испуњава се / прилаже се искључиво директним уносом текстуалних записа и пратећег материјала у *online* базу података коју формира НК ICOM Србија. Везе ка бази података истичу се на са сајтовима НК ICOM Србија. Обавезне елементе уноса и спецификације пратеће документације дефинише ИО НК ICOM Србија у текућој години и саставни су део јавног позива за Конкурс за Награду НК ICOM Србија.

Кратке информације и насловне илустрације из апликација свих кандидата у свим категоријама Награде објављују се на активним друштвеним мрежама и званичном сајту Награде НК ICOM Србија.

**V НОМИНОВАЊЕ (2.КРУГ)**

**Члан 10.**

Све пристигле пријаве чланови комисије засебно и независно један од другог оцењују са до максимално 30 бодова по следећим параметрима:

- 15 бодова максимално за значај и актуелност пласираних тема кроз кандидатуру, квалитет садржаја рада, иновативност у приступу струци, иновативност модела презентације укупног рада и

- 15 бодова, максимално, којима се процењује квалитет остварене сарадње, и то:

* од 1 до 5 бодова максимално – уколико је институција/појединац/пројекат/публикација активности спроводио само у оквирима сопствене установе
* од 1 до 5 бодова максимално – уколико је остварена међуинституционална сарадња
* од 1 до 5 бодова максимално – уколико је остварена међународна сарадња (верификована уговорима о сарадњи, званичном разменом, или успостављена кроз регионалне и међународне фондове).

Комисија израчунава средњи број бодова и заокружује је на цео број (пример: 15,50 =15 бодова, 15,51 = 16 бодова). Тако сваки кандидат може остварити максимално 30 бодова.

Koмисија прави ужи избор кандидата (У даљем тексту: Номиновани) на основу додељених бодова у свакој категорији Награде. Комисија може прогласити највише пет (5) Номинованих у свакој од категорија Награде.

Комисија проглашава Номиноване током *прве половине марта* месеца текуће године.

Комисија сачињава Образложење (до 1500 карактера) о избору Номинованих у свим категоријама без спецификовања броја бодова и прослеђује ИО НК ICOM Србија.

**Члан 11.**

Сав садржај из *online* базе података који су приложили Номиновани објављује се на званичном сајту Награда НК ICOM Србија до краја марта текуће године.

**VI ПРОЦЕС ГЛАСАЊА (3.КРУГ)**

**Члан 12.**

Број бодова које утврди Комисија при бодовању кандидата претварају се у гласове и представљају полазиште којем се кумулативно додају гласови активних чланова НК ICOM Србија.

Сви активни чланови НК ICOM Србија имају право гласа у свим категоријама Награде слањем гласова електронском поштом секретару НК ICOM Србија на посебно отворену електронску адресу која служи само у сврхе гласања за Годишњу награду НК ICOM Србија. Индивидуални чланови могу приложити један (1) глас у свакој од категорија Награде, а институционални три (3) гласа уз приложено институционално овлашћење за своје представнике.

Електронски гласови шаљу сена посебно дефинисаном формулару у једној радној недељи током априла или маја о чему ће чланство бити благовремено обавештено.

Индивидуални и институционални чланови не могу гласати за Номиноване из својих установа / организација у категоријама Награде Музејски стручњак, Пројекат, Публикација године), или своју установу / организацију у катрегорији Награде Музеј године.

**Члан 13.**

Након завршетка гласања, увид у резултате гласања чланова Комисије и активних чланова НК ICOM Србија има искључиво секретар НК ICOM Србија, који је дужан да их по категоријама награда обради, преброји, упише укупан број гласова за сваког Номинованог и ковертира резултате.

Победник је онај Номиновани који у укупном збиру (Комисија и активно чланство) освоји највише гласова. У случају изједначеног резултата Награду добија Номиновани који је добио више гласова од чланства. Уколико су у више од једног случаја резултати Номинованих једнаки награда се додељује свим, тим, кандидатима.

Секретар НК ICOM Србија сачињава Извештај о току и регуларности гласања и доставља га Извршном одбору на усвајање.

**VII ДОДЕЛА НАГРАДА**

**Члан 14.**

Награда НК ICOM Србија у свим категоријама се уручује на Свечаној седници Скупштине НК ICOM Србија.

Резултати гласања и имена / називи добитника Награде остају тајни и ковертирани до момента уручења Награде.

Резултати гласања Комисије и гласања Чланства, као и обједињени резултати гласања објављују се на званичном сајту Награде НК ICOM Србија након уручења Награде.

**Члан 15.**

Формат церемоније и програм доделе Награде утврђује ИО НК ICOM Србија на једном од састанака који претходе Свечаној седници Скупштине НК ICOM Србија.

Садржај и изглед признања које се додељује награђенима предлаже Скупштини ИО НК ICOM Србија сваке године у децембру за наредну годину а у складу са могућностима.

**Члан 16.**

Захвалницa НК ICOM Србија се додељује појединцима или представницима медија (појединцима, емисијама или медијским кућама), агенција и организација који су праћењем, извештавањем, приказивањем, коментарисањем и оглашавањем, изузетно допринели информисању јавности и медијској популаризацији активности у оквиру музејске делатности, као и развијању свести о значају културног наслеђа на локалном, регионалном, републич­ком или међународном нивоу

**VIII ПРЕЛАЗНЕ И ЗАВРШНЕ ОДРЕДБЕ**

**Члан 17.**

Овај Правилник ступа на снагу даном усвајања на Скупштини НК ICOM Србија.

**Члан 18.**

Ступањем на снагу овог Правилника престаје да важи Правилник о додељивању награде Националног комитета ICOM-а Србије донетог на Скупштини НК ICOM Србија 31. децембра 2020. године.